Ego Theobaldus prior de Karitate et ejusdem loci conventus, universis notum facimus quod nos ratam habemus pacem et concordiam factam inter priorem nostrum sancti Rachonis et capitulum Eduense, cujus tenor talis est: Ego Ansellus decanus cum capitulo Eduensi notum facimus presentibus et futuris quod cum frater Petrus prior sancti Rachonis traheret nos in causam auctoritate apostolica super fructibus cujusdam prebende quam se et antecessores suos habere debere in ecclesia sancti Nazarii, nos de assensu et beneplacito prenominati prioris quasi de novo fructum prebende talem assignamus sibi et successoribus suis in perpetuum possidendum, ita videlicet quod prior sancti Rachonis et successores qui pro tempore aderunt singulis annis habeant in cellario nostro pro pane duos modiolos frumenti et unum modiolum avene ad mensuram refectorii in tribus terminis, scilicet in octabis Revelacionis beati Lazari et in vicesima die Natalis Domini et in octabis Pasche; item pro vino et pro omnibus aliis pitanciis et distributionibus, preter hec que hic nominantur, habebit singulis annis de bursa nostra centum solidos in duobus terminis per medium persolvendos, videlicet in festo sancti Martini hyemalis et in festo sancti Martini estivalis; item habebit idem prior sicut unus de canonicis nostris omnes distributiones denariorum que fient pro defunctis in anniversariis, processionibus et sepulturis, sive idem prior presens fuerit sive absens, exceptis his que ad missas vel ad horas distribuentur, quas non habebit nisi ad predictas horas personaliter interfuerit. Predictus vero prior sancti Rachonis tenetur et in omnibus astrictus est septimanas suas facere juxta ordinationem nostre ecclesie sicut unus de canonicis nostris sacerdotibus et pro septimana sua tantum modo quadraginta solidos singulis annis in festo beati Lazari percipiet; item habebit in refectorio in Nativitate Domini tantum duos solidos et in Pascha tantum duos solidos et in festo sancti Nazarii tantum duos solidos, si presens fuerit in ecclesia nostra; item habebit distributiones que fiunt ad antiphonas ante Nativitatem Domini, que vocantur O, sicut unus de canonicis habet vel habere debet, sive presens fuerit sive absens; item prior sancti Rachonis habebit distributiones denariorum que fient ad missas et ad horas et etiam ad missas de sancto Spiritu quotienscumque personaliter interfuerit ad missas et ad alias horas in quibus fiet distributio sive parva sive magna, ita quod absens nihil capiet. Hec igitur omnia de assensu et voluntate predicti prioris facta sunt et ordinata nec de cetero iste prior sancti Rachonis neque alius prior nec ecclesia de Karitate poterunt nos inquietare vel aliquid a nobis requirere vel contra nos reclamare super fructu prebende prioris sancti Rachonis, neque de aliis redditibus vel proventibus nostris, immo poterimus ordinare de omnibus redditibus et proventibus nostris secundum majus et minus prout nobis placuerit sine aliqua contradictione et reclamatione prenominatorum. Prior vero plenarie percipiet ea que superius nominata sunt que si eidem non reddentur, ipse, monitione premissa, poterit sine pena nobis denegare officium septimanarum suarum donec eidem reddantur. Dictus autem prior debet nobis dare litteras patentes prioris et conventus de Karitate de pace tenenda et rata et firma in perpetuum habenda. Ut autem hec omnia rata et inconcussa permaneant in posterum presentibus litteris sigillorum nostrorum munimen apposuimus. Actum anno Domini Mº CCº vicesimo octavo.